Strandveiðisjómaður á Raufarhöfn segir stöðvun strandveiða koma sér illa fyrir sjómenn á Norður- og Austurlandi. Hann segir að með núverandi fyrirkomulagi sé verið að taka aflaheimildir frá Norður- og Austurlandi og flytja þær á Vestfirði.
Fiskistofa tilkynnti í gær um stöðvun strandveiða. Einar Sigurðsson gerir út á strandveiðum frá Raufarhöfn og er fyrrverandi formaður Fonts, félags smábátaeigenda á Norðausturlandi. Hann er óánægður með núverandi fyrirkomulag strandveiða.
Við erum að fá lítinn og verðlausan fisk í maí og fram í júní. Þannig að dagarnir okkar í maí og júní nýtast afskaplega illa. Það er líka bæði tíðarfar í maí er ekki gott hérna uppá strandveiðar, eða handfæraveiðar. Okkar aðal tími er í júlí og ágúst. Við sitjum alltaf undir því með þessu fyrirkomulagi að það verði lokað akkúrat á meðan besta tíðin hjá okkur er á handfæraveiðum.
Svæðaskipting aflaheimilda var í gildi í strandveiðum þar til fyrir fjórum árum en í núgildandi fyrirkomulagi er aðeins einn heildarpottur aflaheimilda. Einar segir að með núverandi fyrirkomulagi sé verið að taka aflaheimildir frá Norður- og Austurlandi og flytja þær á Vestfirði.
Þetta er akkrúat það sem til dæmis Lilja Rafney og Landssamband smábátaeigenda eru að saka stórútgerðina um. Að vera að kaupa upp kvóta í einu þorpi og færa það yfir á annað.
Strandveiðisjómaður á Raufarhöfn segir að með núverandi fyrirkomulagi strandveiða sé verið að taka aflaheimildir frá Norður- og Austurlandi og flytja þær á Vestfirði. 